《早秋游城南宗家园亭次韵周伯常中允二首 其一》
明代·程敏政

宗老当时喜种花，至今池馆压堤沙。苍颜一去成尘土，白日重来感岁华。

多谢诸公同驻马，却怜犹子解持家。高城暮鼓催归急，不得临风奠一瓜。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。